
EMINESCU 


— EL, GENERAȚIA LUI ȘI GENERAȚIA NOASTRĂ — 
— O conferință la Bucureşti — 
oa pe 


Doamnelor și Domnilor, 


Am ascultat cu cca mai mare plăcere invitaţia ce 
mi Sa făcut de a lua parte la această comemorare a 
lui Eminescu. 

Pentru generația de acum Eminescu poate fi un 
mare poet, pentru generația mea este mult mai mult 
decit atît. El este însuşi educatorul, însuși creatorul 
gindurilor înalte şi nobile în generația din care fac 
parte. Nu pot să exprim în de ajuns tot ceia ce această 
generație datoreşte aceluia care a întrecut cu mult 
margenile date celui mai mare poet prin aceia că nu 
din gustarea, ci din pătrunderea adîncă a poesiei lui 
a izvorit o direcție sufletească pentru această generație 
cinstită, pentru această generație bună. 

Aşa încît trezim din nou pe Eminescu în mijlocul 
unei generaţii care are nevoie de un îndreptar. Atîtea 
curente vin din atîtea părți şi atitea seducţiuni din 
atîtea direcții —, seducțiunile acestea îmbracă de multe 
ori forme literare atrăgătoare, adesea cu atît mai atră- 


gătoare, cu cît mai nesănătoase —, aşa încît drumul 
către Eminescu este însuși drumul către sănătatea aces- 
tui. popor. 


Acesta trebuie să fie în rîndul înttiu sensul come-= 
morării lui Eminescu. 
Fiindcă eu nu am altă calitate decît aceia de a fi 

trăit în timpul cînd influența lui Eminescu a venit 
peste noi și a transformat cu desăvîrşire acest tineret, 
cred că acele puține cuvinte cu care mă simt dator la 
începutul acestui ceas de comemorare trebuie să atingă 
influența pe care Eminescu a exercitat-o acum patru- 
zeci de ani. Eu nu sînt aici în calitate de critic (şi în 
calitate de critic dogmatic mai puţin decît orice), nici 
în calitate de literator, mergînd pe drumurile pe care 
se strecoară poesia în ziua de față, drumuri care, sincer, 
nu-mi plac. În momentul cel mai de faţă, ca să fiu 
precis fiindcă sînt representanți demni de toată lauda 
și unul dintre cei d'intăiu ṣe află chiar aici (oratorul 
se îndreaptă spre poetul Nichifor Crainic), pe care îl 
socot printre tinerii chemaţi să exercite o influență 
pinefăcătoare asupra sufletului acestui popor. Îmi place 
s'o spun foarte limpede aici şi cu dinsul de față (a- 
plause unanime) Pot să fie deosebiri între felul cum 
apreciază el şi cum apreciez eu împrejurări şi curente 
deosebite, aceasta nu mă împiedecă de a regăsi pe 
poetul care, oricît şi oricînd, supt fațada altei gazetării, 
este pentru mine cel care va rămînea peste toate 
gazetăriile presentului şi viitorului (aplause puternice). 


Doamnelor și Domnilor, 


Mi-ar fi plăcut ca, în loc să vorbească astăzi un 
martor al întronării, al înscăunării lui Eminescu— aşa 
cum se înscăunau odinioară Domnii noştri— în mijlocul 
generației mele, să fi vorbit cineva din generația pre- 
cedentă, cineva dintre aceia cari acum sînt aproape 
dispăruţi şi cari lau: văzut ridicîndu-se pe dînsul. Ei 
var fi putut spune o mulțime de lucruri, şi păcat că 
acei cari le ştiu au murit fără să le fi spus (eu cred 
că tot ceia ce știe un om este dator față de societatea 
în câre trăieşte ; niciun scrupul de estetică nu poate 
să-l împiedece de a dărui societăţii _în forma în care 
este capabil tot ceia ce ştie ; nimeni nu trebuie să țină 
un tesaur numai pentru dînsul. Le-ai căpătat de la 
societate, trebuie să le dai societăţii, trebuie să le dai 
trudindu-te să li afli forma cea mai potrivită cu sufle- 

tul tău). Păcat că generația lui Eminescu a scris atît 
de puţin despre dînsa și despre dînsul! 

La Francesi se scriu prea multe memorii, se păstrează 
în mare parte multe vorbe neautentice în documente! 
contemporane. Cu toate acestea ce plăcere este a cu- 
noaşte cineva orice epocă din istoria Franciei pe basa 
acestor mărturii contemporane ! 

Pe cînd, în materie de biografie, asupra formării 
spiritului lui Eminescu, ce avem noi la îndemînă ? 
Unde, afară de ceva note ale lui Stefanelli, este stu- 
dentul din Cernăuţi, Blaj sau Viena care să fi scris. 
ceva despre mediul acesta atit de interesant și unic 
şi asupra oamenilor cari s'au format în aceste centre? 

Păcat pentru valoarea lor și păcat pentru că s'au 
dus odată cu dînşii aceste lucruri atît de interesante, 
care nu se pot reconstitui acum de către niciun istoric! 

Cum aș putea face eu deci ca să ajung la zgu- 
duirea cu totul transformatoare pe care Eminescu a 
exercitat-o asupra noastră, aceia cari ne apropiem 
acum de vrista—şi este dureroasă pentru cine nu vede 
nimic în urma lui—de vrista de şaizeci de ani și cari 
vedem în Eminescu sintesa cea mai neașteptată şi cea 
mai deplină a unor influențe venite din locurile cele 
mai deosebite și creînd în adîncimile sufletului forme noi? 

Sintesa însăși este un merit. Cînd elementele sînt 
unitare, meritul este mare ; dar, cînd elementele sînt 
luate din culturi deosebite şi sînt tupite în adîncul 
unui suflet, fără a lăsa să se mai vadă la suprafață 
nicio urmă a deosebirii, fără îndoială că în acest cas 
sintesa are 0 : valoare extraordinară, cum este şi ca- 
sul lui Eminescu 


Este omul care a cunoscut mai bine ca oricine țara 
lui. De obiceiu, cînd e vorba de marii noștri învățați, 
se găsesc multe cuvinte de laudă. Dimitrie Cantemir, 
` Hasdeu au știut de sigur foarte multe lucruri, cunoş- 
tințile lor însă au rămas ca lucruri învățate şi de învă- 
țat, nau fost transformate de întreaga lor personali- 
tate, 

Nimic mai greu însă decît să transformi totul prin 
sufletul tău: pănă la un rînd scris într'o gazetă, pănă 
la o vorbă spusă pe stradă totul să presinte aceleași 
trăsături fundamentale şi organice. Omul cel mai-bine 
înzestrat este acel care nu pierde nimic din tot ce-i dă 
viața. | 

Cine poate, cu vremea, să facă aceasta în mod ins- 
tinctiv, se îmbogățește din tot ce este în jurul lui. 
Îmbogăţirea aceasta, care transformă în piatră prețioasă, 
arsă în flăcările puternice ale sufletului, tot cărbunele 
căzut înaintea lui şi care devine astfel diamantul inte- 
rior de fabricaţie sufletească proprie, aceasta denotă 
o personalitate. 

Hasdeu a fost un mare istoric, care a ştiut multe 
lucruri şi a avut mari merite. El nu a ajuns însă la o 
îmbogăţire prin tot ceia ce a cules în afară. Ştiu, lumea 
se duce şi astăzi la Răzvan şi Vidra, dar găsesc că e o 
piesă absolut demodată: ca tendință, ceva din arti- 
colele din gazetă ale veacului trecut, îmbrăcate în ti- 
puri, şi acelea exagerate și lipsite de adevăr istoric, ca 
Vidra, care face oposiție guvernului tiranic, precum o 
făcea Hasdeu guvernelor din vremea sa. te (ui? 

Aceasta este piesa lui Hasdeu. În poesia lui săracă 
nu tremură nimic din viața populară a Moldovei. Este 
un lucru cules și presintat în forma oarecum îngrijită 
pe care trebuie s'o păzească’ orice om învățat. Ase- 
menea lucruri adunate însă nu te prind, nu te vrăjesc | 
aşa cum te prinde şi te farmecă cel din urmă vers 
neterminat al lui Eminescu. 

Se crede, în timpurile noastre, că este de ajuns un 
oarecare simţ al ritmului, o oarecare cunoştinţă a 
cuvintelor rare şi mai ales o anumită atitudine sfidă- 
toare pentru a face poesia bună. 

Mă uimesc adolescenţii „perverşi“ cari au descoperit 
vre-o zece feluri de a se sinucide, cari toți cunosc 
perfect Iadul şi se coboară în adîncurile lui demonice. 
Şi, de obiceiu, această specie de poet este o făptură 
foarte nevinovată, care nu va face nenorocirea nimănui 
şi care va atinge cu bine, fiți siguri, cel puţin vrista 

mea. Dar în atmosfera timpului este ca un fel de che- 
mare către „junele pervers“, ai cărui învățători, foarte 
dibaci, n'au avut însă niciodată un sentiment de expri- 
mat `n versuri şi niciun prisos de viață interioară care 
să facă necesară poesia. Iar o literatură se face din 
prisos de viață, şi nu din sudorile ce-și stoarce acel care 
umblă după rime neobișnuite. Și trebuie o bogăţie 
extraordinară pentru a îndrăzni să creezi în domeniul 
literaturii, care este viață pentru altul. lar, dacă lite- 
ratura este viață pentru altul, nu o pot da, firește, toți 
anemicii aceștia cari își oferă în zădar sîngele pentru 
trasfusiuni nereuşite (ilaritate). 

În fața lor, viața lui fiminescu şi activitatea lui 
Eminescu: o viață care nu samănă cu aceia a moder- 
nilor și o activitate care numai prin blasfem poate fi 
pusă lîngă un anumit modernism pervers. 


Poesia aceasta s'a hrănit dintr'o cunoaştere fără 
păreche a fondului romănesc propriu. N'a fost om care 
să cunoască mai bine viața romănească din toate pro- 
vinciile şi scrisul romănesc din toate timpurile. 

Poesia, lui care pare une ori așa de greu muncită ca 
formă, se apropie de poesia populară. Dacă şi-ar 
da cineva samă de cită lectură și cîtă cugetare se gă- 
sește în cuprinsul acestei poesii chiar atunci! Este în 
această poesie ceva din tot farmecul Moldovei-de-sus. 
Cine nu cunoaște această Moldovă de-sus, să se grăbească 
să o vadă pănă ce nu se „bucureștenisează“ complect. 

Nu vă voiu arăta ce am cules noi, generația noastră, 
din părțile acestea foarte de sus ale Moldovei, unde 
trăieşte o rasă zdravănă trupeşte și viguroasă sufletește ; 
— şi ar fi de dorit 'să-şi păstreze multă vreme aceste 
însuşiri. Eminescu a mai cunoscut Bucovina, pe vremea 
cînd era represintată altfel decît prin preoți oficialisați 
şi prin învățători învrăjbiţi de politică de mai tărziu. 
El a cunoscut altă Bucovină: a cunoscut pe țeranii 
aceia pe cari înainte de Unire i-am apucat și eu. Îmi 
aduc aminte de o veghe de Paști la mănăstirea Putna, 
„cînd preotul la miezul nopții a apărut în mijlocul bi» 

sericii cu lumina şi tot lăcașul sfint era plin de țeranii 
aceştia înalți cu plete lungi pe umeri, încinși cu chi- 
mire peste cojoacele noi, cari stăteau răzimaţi în strane 
cum S'ar fi răzimat pe vremuri boierii terii, într'o.li- 
nişte care avea ceva din maiestatea timpurilor eroice ; 
ei aşteptau cu o pietate vitează să iasă lumina din 
altar, şi parcă sufletul lui Ştefan însuși s'ar fi înălțat 
de supt lespezi ca să arăte drumurile viitorului fiilor 
Bucovinei, strinși împrejurul mormîntului său, 

Eminescu a cunoscut înainte de toate această lume. 
Dar el a cunoscut admirabil şi tot Ardealul, în special 
Ardealul Blajului de odinioară, Ardealul acela în care 
cea mai mare ambiţie a unui tînăr era să ajungă preot 
în satul lui, cel mult un avocat care să poată rosti un 
cuvînt pentru naţia lui. 

Şi de acolo el a trecut la Viena. Viena de odinioară 
putea represinta poporul romănesc de pretutindeni. 
Erau atîția Romîni acolo, încît capitala aceasta a 
Austriei putea sămăna în parte şi cu un oraş romănesc. 

Dar ela trăit nu numai viața tuturor regiunilor 
noastre romăneşti, ci și viața tuturor claselor popo- 
rului romănesc. 

A trăit viaţa ţeranului Ja tatăl lui la Botoşani. O 
tradițională viaţă patriarhală, pe care am cunoscut-o 
şi eu în anii miei de copilărie. Între arendași şi țerani 
era acolo un fel de legătură de colaborare şi o legă- 
tură de colaborare morală, căci nu erau deosebirile 
care s'au stabilit acum între o clasă şi cealaltă. 

Se vorbeşte foarte mult de clasă în timpul nostru. 
Dacă este un popor la care clasa să nu aibă niciun 
sens, acesta este poporul nostru. Şi să-şi aducă aminte 
'cineva vorbele lui Dimitrie Cantemir: Moldova e o țară 
în care orice ţeran poate să ajungă Logofăt Mare şi în 
care orice fiu de Logofăt Mare poate să ajungă țeran. 
Aşa era atunci, și așa este şi astăzi. Cine își închipuie 
că numai „clasele“ de astăzi împiedecă în ridicarea lor 
pe cei capabili n'are decit să meargă, de exemplu, în 
Franţa şi să vadă cine poate ajunge în învățămîntul 
secundar și cine poate răzbi pănă la învățămîntul uni- 

versitar ; făcînd comparația, va vedea cît de ușor se 
ridică prin muncă harnică, aici, cineva pănă în cele 
d'intăiu rînduri. Și este bine așa, căci avem singe 
proaspăt mereu înoit prin vigoarea pe care o dă fecio- 
rilor de ţerani aierul larg al munţilor şi cîimpiilor 
(aplause puternice). 

Eminescu a fost, se poate zice, acasă la dînsul ţeran 
între ţerani, cum se obişșnuieşte în Moldova-de-sus și 
cînd petreceam anii miei de adolescență undeva prin 
Dorohoiu, în mijlocul acestor oameni, vorba lor era 
vorba mea, gîndul mieu era gîndul lor. Pe acolo na 
fost şi cred că nu este deosebirea aceia dintre oa- 
menii cari au proprietatea pămîntului şi aceia cari dau 
numai munca lor. 

Şi, după aceia, existența lui săracă de sufleur, viața 
aceia plină de sinceritate unde gîndirea nu este stăpi- 
nită de ipocrisie ca în cercurile de sus, și unde omul 
eşte liber și întreg. A trăit şi altă viață: a fost re- 
dactor de gazetă, lucrînd alături de tipografii lui. 

În timpurile noastre se întîmplă să se organiseze pe 
base capitaliste o gazetă, în redacţia căreia se coboară 
din cînd în cînd directorul din automobil ; dar înainte 
nu era așa: cum la Iași, în timpul refugiului nostru, 
cînd lucram la gazetă scriitori şi tipografi aproape la- 
olaltă și se întîmpla să şi moară cîte cineva dintre noi, 
dar lucrul mergea mai departe. Aceasta e viața pe care 
am dus-o cei cari represintam opinia publică atunci. 
Nicăiri Eminescu n'a fost un isolat într'o clasă; cea 
trăit, a trăit nu numai din nevoie, ci fiindcă aşa i-a plăcut 
lui să trăiașcă, între oameni fără deosebire de clasă și 
de pregătire intelectuală. Pregătirea cuiva nu este 
scrisă într'o diplomă: aceasta şi-o face fiecare în fie- 
care moment al vieţii lui, potrivit cu inteligența pe 
care i-a dat-o Dumnezeu şi cu posibilitățile lui. Diplo- 
mele au autoritate pentru aceia cari le primesc, dar 
noi cari le împărțim ştim cît valorează (ilaritate). Omul 
„deştept este deștept din mila lui Dumnezeu. 

Trăind, aşa dar, cu oameni din toate locurile şi 
din toate clasele, Eminescu a trăit și cu Rominii din 

toate vremile. Pe vremea aceia era un curent junimist, 
un curent de critică operind cu o logică perfectă în 
judecarea operelor literare, dar, trebuie s'o spunem, 
neacordîind un preț extraordinar vechii noastre litera- 
turi din cărțile bisericești și manuscriptele şcoase din 
us. Cum puteau mîndrii doritori de perfecțiune să se 
oprească la asemenea încercări stingace ! El însă a avut 
curajul, el singur din toată generația, să iubească 
aceste însemnări, aceste zapise şi hrisoave și să se gă- 
sească, fericit în mijlocul lor Profesorul de literatură 
romînă este obligat astăzi să se ducă la izvoarele noas- 
tre literare ; aceasta este pînea lui de toate zilele şi, 
une ori, mijlocul lui de întrare la Universitate. Dar e 
vorba aici de cineva care nu avea ambiții academice 
„care nu era silit să facă așa, care putea liber să-și 
arăte desprețul de estet rafinat pentru vechile vremuri 
modeste. El însă s'a coborit în adîncimea acestei 
vechi literaturi şi a trăit în fiecare carte ; fiecare rînd 
din ele i-a zis ceva. Și vă asigur pe d-voastră, că- 
rora împrejurările vieții nu v'au îngăduit să vă du- 
ceţi des la aceste izvoare: de lumină adevărată, că nu 
este pagină din vechile noastre manuscripte și tipări- 
turi şi nu este bucată care să nu fie o adevărată lecție 
de limbă pentru graiul de astăzi. 

Łimba aceasta nu era limba nelucrată a maselor 
populare, ci era, din potrivă, o limbă înfățișînd sintesa 
dintre graiul popular -şi vechea literatură grecească. 
Fiindcă în această limbă veche romăncască sa tradus 
literatura teologică grecească, și este mult mai ușor să 
traduci pentru un foileton un roman frances la modă 
decît să preferi ceia ce gîndirea creştină a avut de la 
început mai adinc şi mai subtil. Şi călugării de la 1700 
erau nişte mari alcătuitori ai scrisului romănesc, după 
ce în romăneşte se putuse traduce, înainte de 1650, 
Herodot. 

Această literatură a cunoscut-o Eminescu, toată, îna- 
intea lui Gaster şi înaintea lui Hasdeu. El s'a cufun: 
dat în această limbă — i-a descoperit toate tainele—: 
„a fost astfel ucenicul rivnitor al tuturor scriitorilor pe 

cari ni i-au lăsat veacurile cu mai puțin noroc decît al 
nostru. 

Eminescu, pe lîngă această admirabilă pregătire, a 
mai avut şi o alta, care in generația lui a fost tira- 
nica influență a Apusului. Influența aceasta a fost 
însă pentru el altceva decît pentru ceilalți. Asupra 
celorlalți, cînd a fost influența grecească, Conachi în- 
cepător nu putea scrie decît imitînd pe Atanasie Cristo- 
pulo. Cind a venit vremea influenței francese, Alecsan- 
dri nu putea să cînte decît după moda parisiană a vre: 
mii, cu acea superficială armonie pe care o dau rimele 
uşoare, făcute din diminutive. Se vede foarte lesne 
că aici avem a face cu aburii ultimi ai romantismului 
frances. Cînd a venit influența germană, aceasta sa 
simțit imediat la aceia cari şi-au făcut cîțiva ani de 
studiu în Germania, precum, cînd venise din Italia 
Asachi, — un foarte adinc poet, pe care nu-l înțelegem 
noi în de ajuns —, imediat s'a văzut că el este un 
scriitor de școală italiană. 

La Eminescu toate influențele străine, culese din 
toate părțile, s'au unit între dînsele, păstrînd caracte- 
rele pe care le aveau, dar şi adaptindu-se po deci fon- 
dului propriu al tradiției romăneşti. 

Nimeni n'a cetit mai multă literatură latină, şi gre- 
cească veche, nimeni n'a cetit mai multă literatură 
“germană si francesă nouă. Multă vreme nu sa știut 
cît este la el şi din Vigny, cît de mult, în Rugăciunea 
unui Dac, vine de la Moise al acestuia, cînd spune: 


Je suis puissant, Seigneur, mais triste et solitaire, 
Laissez-moi m'endormir du sommeil de la terre 7 


Cunoscînd literatura actuală pe lîngă literatura ve- 
che, el s'a cufundat întrun moment și în lumea: 
aceia, neștiută de contimporani, care trăiește în stră- 
vechea literatură vedică. 


s 


Şi pe urma acestei formidabile munci de erudiție a 
ajuns el abia să-şi călească poesia lui. Ea apare astfel 
ca ieşită din topirea celor mai nobile metale, o aramă 
din Corint în care și-au dat partea cele mai frumoase 

statui din metalele cele. mai prețioase ale antichității 
şi ale timpurilor moderne. Așa se face poesia, muncind 
(aplause puternice). Aşa se face marea poesie. Şi o spun 
aceasta tineretului în care se enprinde mai mult talent 
decît ni închipuim noi. Eu, pe lingă şcoala, pe care o 
servesc de aproape patruzeci de ani, am încercat şi O 
școală liberă acolo la mine, la țară, şi nu este an în 
care să nu descopăr talente înaintea cărora stau uimit. 
Acum în urmă, dădusem unei fete din Basarabia să 
cerceteze o bucată şi să-mi scoată cuprinsul şi mi-a 
dat o lucrare de analisă literară, care, cu puține schim- 
bări, ar putea să treacă foarte bine într'o revistă. 

Sint atitea talente! Să nu lăsăm aceaste talente să 
se irosească în lene și pretenţie, în lenea care provoacă 
pretenția și în pretenția care nu încurajează decît lenea. 

Orice operă literară este răbdare, este trudă dure- 
roasă. 

Și, cu cît pare mai uşor versul cristalin și delicat, 
cu atît închide mai mult din sforțarea aceasta a su- 
fletului întreg, din jertfa care se aduce întreagă Dumne- 
zeului inspirației eterne (aplause puternice, îndelung re- 
petate), 


Și noi ne am găsit de-odată, cînd aveam vre-o şai- 
sprezece ani, înaintea acestei formidabile poesii. Eram 
deprinși doar cu recitarea școlară a versurilor lui Alec- 
sandri, „Sentinela romînă“, „Sergentul din Vasluiu“ ; 
eram hrăniți cu această bună și surizătoare poesie, care 
prinde foarte bine într'un salon cu mobilă îmbrăcată 
în rips, cu un lampadar frumos la mijloc, supt lumina 
căruia este masa pe care jucătorii de cărți înseamnă 
cu creta cîștigul şi pierderea, şi unde apare servitoarea 
de la țară (era „frumos“ să fie de la ţară) purtând 
tablaua cu dulceți de chitră şi cu păharele aburite, 
care au aierul totdeauna că sînt înghețate. Da, ne-am 
găsit în fața noastră cu una din acele poesii care nu 
admit surisul de salon: sau neînțelegere absolută sau 
suprimare totală. 

Ne-am zbătut puţin; şi eu am trecut prin această 

crisă. La început cartea lui părea bătută cu șepte pe- 
ceți. Pe urmă, de-odată, sufletul s'a deschis cu totul 
și ne-am mirat cum nu ne-am înțeles de la început. 

A fost atunci pentru noi un drum al Damascului. 
Mergeam ca Saul acela care nu înțelegea Cuvîntul. Și 
de odată a venit puternic această inexorabilă lumină 
şi cu toţii ne-am lăsat la pămînt înaintea zeului 
care trecea. Şi zeul acesta n'a ieşit niciodată din. su- 
fletul nostru, şi noi şi toată generația noastră sîntem 
înainte de toate ai lui. Limba lui o vorbim, gîndul lui 
îl avem, și viața lui curată de muncă închinată terii 
noastre, viața aceasta de jertfă, desprețuind satisfac- 
tiile materiale și ignorînd preocupările de interese par: 
ticulare, viața lui o trăim (puternice aplause unanime, 
îndelung repetate). 


Aceasta vouă, tineret, v'o înfățisăm. Voiţi de dînsa, 
fericită țara în care trăiţi și părinții cari v'au născut ! 
(aplause prelungite). 


No. 


Din BIBLIOTECA DE VULGARISARE au 
apărut pănă acum următoarale numere: 


Originea şi sensul democrației, cursuri ţinute la 
Universitatea Populară din Vălenii-de-Munte, de 
N. lorga . ; 


„ Războiul de e eco jă 1877-8, cursuri inate 


la Universitatea Populară din Vălenii-de-Munte, 
de N. lorga . 7 


„ B. P. Hasdeu (cu rieju al Rp pr lui i 


Cîmpina), din conferința ţinută la Ateneul de 
acolo (28 August 1927) de N. lorga . 

Sirămoşii noştri, cursuri ţinute la liniyerzitațea 
Populară din Vălenii-de-Munte, de G. G. Mateescu, 


"conferenţiar la Universitatea din Cluj . 


Trei conferinfe ardelene, ţinute la Cluj, Zalău şi 
Careii-Mari (Septembre 1927), de N. Iorga. 


„ Două conferinţe : 4. Rominii pe malul drept al 


Dunării. 2. Muncă, lucru, plăcere ?, ţinute la Cons- 
ianță şi Galaţi în Octombre 1927, de N. Iorga. 
Școală şi industrie, două - conferinţe ţinute la 
Sibiiu şi Moreni în 1927, de N. lorga 


. Două conferinţi istorice, ţinute la T.-Severin și 


Botoşani în 1927, de N. lorga 


Orice cereri se vor adresa Administraţiei 
Fondului „Cuvîntul“ la Vălenii-de-Munte. 

